Na temelju članka 26., članka 44. stavka 2. i članka 48. stavka 2. Zakona o komunalnom gospodarstvu („Narodne novine“, broj 68/18. i 110/18. - Odluka Ustavnog suda) i članka 30. Statuta Općine Gundinci („Službeni vjesnik Brodsko-posavske županije”, broj 01/18), Općinsko vijeće Općine Gundinci, na 21. sjednici održanoj dana 11. prosinca 2019. godine, donijelo je

**O D L U K U**

**O KOMUNALNIM DJELATNOSTIMA**

1. **OPĆE ODREDBE**

Članak 1.

Odlukom o komunalnim djelatnostima na području Općine Gundinci (u daljnjem tekstu: Odluka) utvrđuju se komunalne djelatnosti kojima se osigurava održavanje komunalne infrastrukture i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Općine Gundinci, utvrđuju se komunalne djelatnosti od lokalnog značenja, način povjeravanja i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Općine Gundinci.

Članak 2.

Na području Općine obavljaju se djelatnosti određene Zakonom o komunalnom gospodarstvu kao komunalne djelatnosti, a kojima se osigurava održavanje i/ili građenje komunalne infrastrukture:

1. održavanje nerazvrstanih cesta,
2. održavanje javnih zelenih površina,
3. održavanje groblja i mrtvačnica unutar groblja,
4. održavanje čistoće javnih površina i
5. održavanje javne rasvjete.

Pod održavanjem nerazvrstanih cesta podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

Pod održavanjem groblja i mrtvačnica unutar groblja podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

Pod održavanjem čistoće javnih površina podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

Pod održavanjem javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

Članak 3.

Na području Općine Gundinci obavljaju se sljedeće uslužne komunalne djelatnosti:

1. obavljanje dimnjačarskih poslova,

2. usluge ukopa unutar groblja.

3. održavanje nerazvrstanih cesta

4. održavanje javne rasvjete.

Pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama.

Pod uslugama ukopa unutar groblja podrazumijevaju se ispraćaj i ukop unutar groblja u skladu s posebnim propisima.

**II. OBAVLJANJE KOMUNALNE DJELATNOSTI**

Članak 4.

Komunalne djelatnosti kojima se osigurava održavanje komunalne infrastrukture, odnosno uslužne komunalne djelatnosti iz ove Odluke mogu obavljati:

1. trgovačko društvo u su/vlasništvu Općine,
2. pravne ili fizičke osobe na temelju ugovora o koncesiji,
3. pravne ili fizičke osobe na temelju ugovora o obavljanju komunalne djelatnosti.

Članak 5.

Trgovačko društvo u su/vlasništvu Općine obavlja komunalne djelatnosti na temelju Odluke o povjeravanju obavljanja komunalnih djelatnosti koju donosi Općinsko vijeće Općine odnosno predstavnička tijela više jedinica lokalne samouprave u slučaju u kojem više jedinica lokalne samouprave obavljanje jedne ili više komunalnih djelatnosti organizira zajednički.

Odluka iz stavka 1. ovoga članka sadrži:

1. tvrtku društva kojem se povjerava obavljanje komunalne djelatnosti,
2. komunalne djelatnosti čije se obavljanje povjerava,
3. rok na koji se povjerava obavljanje komunalnih djelatnosti,
4. obveze društva prema osnivaču.

Na postupak osnivanja, rad i druga pitanja vezana uz trgovačko društvo primjenjuju se propisi o trgovačkim društvima, ako Zakonom o komunalnom gospodarstvu nije drukčije propisano.

Članak 6.

Isporučitelj komunalne usluge koji obavlja uslužnu komunalnu djelatnost u svrhu obavljanja te djelatnosti u skladu s Zakonom o komunalnom gospodarstvu i propisima donesenim na temelju toga Zakona te u skladu s posebnim propisima donosi opće uvjete isporuke komunalne usluge i sklapa s korisnikom komunalne usluge ugovor o isporuci komunalne usluge.

Opće uvjete iz stavka 1. ovoga članka donosi isporučitelj komunalne usluge, uz prethodnu suglasnost Općinskog vijeća Općine.

Općim uvjetima iz stavka 1. ovoga članka utvrđuju se:

1. uvjeti pružanja odnosno korištenja komunalne usluge
2. međusobna prava i obveze isporučitelja i korisnika komunalne usluge
3. način mjerenja, obračuna i plaćanja isporučene komunalne usluge.

Opći uvjeti iz stavka 1. ovoga članka objavljuju se u službenom glasilu Općine, na njezinim mrežnim stranicama te na oglasnoj ploči i mrežnim stranicama isporučitelja komunalne usluge.

Ugovor iz stavka 1. ovoga članka sklapa se u skladu s općim uvjetima isporuke komunalne usluge.

Ako je obavljanje uslužne komunalne djelatnosti organiziralo više jedinica lokalne samouprave i ako predstavničko tijelo jedne ili više jedinica lokalne samouprave uskrati prethodnu suglasnost na opće uvjete isporuke komunalne usluge odnosno na njihovu izmjenu ili dopunu, opći uvjeti isporuke komunalne usluge primjenjuju se ako je suglasnost dalo predstavničko tijelo jedinice lokalne samouprave koja ima većinski udio dionica odnosno udjela u trgovačkom društvu, odnosno većinska osnivačka prava u komunalnoj javnoj ustanovi.

Isporučitelj komunalne usluge dužan je pridržavati se općih uvjeta isporuke komunalne usluge i ugovora o isporuci komunalne usluge.

**III. OBAVLJANJE KOMUNALNIH DJELATNOSTI NA TEMELJU PISANOG UGOVORA O OBAVLJANJU KOMUNALNE DJELATNOSTI**

Članak 7.

Na temelju pisanog ugovora povjerava se pravnoj ili fizičkoj osobi obavljanje sljedećih komunalnih djelatnosti:

1. održavanje nerazvrstanih cesta,
2. održavanje javnih zelenih površina,
3. održavanje javne rasvjete,
4. održavanje groblja,
5. usluge ukopa unutar groblja,
6. održavanje čistoće javnih površina,
7. dezinfekcija, dezinsekcija i deratizacija,
8. veterinarsko – higijeničarska služba.

Ugovor o povjeravanju obavljanja komunalnih djelatnosti iz stavka 1. može se zaključiti najduže na vrijeme od četiri (4) godine.

Na sva pitanja u vezi s postupkom odabira osobe s kojom se slapa ugovor o obavljanju komunalne djelatnosti te sklapanje, provedba i izmjene tog ugovora provode se u skladu sa Zakonom o komunalnom gospodarstvu, a prema propisima o javnoj nabavi.

**IV. NAČIN I UVJETI ZA OBAVLJANJE KOMUNALNIH DJELATNOSTI NA TEMELJU UGOVORA O KONCESIJI**

 Članak 8.

Koncesijom se može steći pravo obavljanja dimnjačarskih poslova kao komunalne djelatnosti.

Davatelj koncesije je Općinsko vijeće Općine.

Koncesija se daje na rok od 5 (pet) godina.

 Koncesionar ne može prenijeti koncesiju na drugu osobu.

 Na sva pitanja u vezi s koncesijama primjenjuje se Zakon o komunalnom gospodarstvu te na pitanja u vezi sa tim koncesijama koja nisu uređena Zakonom o komunalnom gospodarstvu na odgovarajući se način primjenjuju propisi kojima se uređuju koncesije i javna nabava.

Na temelju Odluke o odabiru najpovoljnijeg ponuditelja sklapa se ugovor o koncesiji, koji ugovor sklapa Općinski načelnik.

Članak 9.

Pravna i fizička osoba koja obavlja komunalnu djelatnost na temelju ugovora o koncesiji i ugovora o obavljanju komunalnih djelatnosti (poslova), sklopljenih prije stupanja na snagu ove Odluke, nastavlja s radom do isteka važenja tih ugovora.

Članak 10.

Stupanjem na snagu ove Odluke prestaje važiti Odluka o komunalnim djelatnostima na području Općine Gundinci (,,Službeni vjesnik Brodsko-posavske županije“,broj 7/2015.).

Članak 11.

Obavljanje pojedinih komunalnih djelatnosti koje su povjerene pravnoj ili fizičkoj osobi, mogu se privremeno povjeriti drugim fizičkim i pravnim osobama u slučajevima kada ih navedeni subjekti nisu u mogućnosti obaviti u okviru proračunske godine.

Članak 12.

Ova Odluka stupa na snagu osmog dana od dana objave u “Službenom vjesniku Brodsko-posavske županije”.

KLASA: 363-01/19-01/60 PREDSJEDNICA OPĆINSKOG VIJEĆA

URBROJ: 2178/05-01/19-1 OPĆINE GUNDINCI

Gundinci, 11. prosinca 2019. Marija Kadić